## L'IVF aprova deu noves operacions de finançament per a 'start-ups' de la Comunitat Valenciana per un import conjunt superior als 1,4 milions d'euros

*** Estes operacions s'acullen a la línia de préstecs participatius en coinversió amb inversors privats i han generat un efecte tractor cap a projectes innovadors
* Per cada euro aportat per l'IVF a estes operacions les empreses han rebut altres dos euros de finançament privat addicional
* “Esta línia de finançament és un excel·lent exemple de les positives sinergies derivades de la col·laboració publicoprivada”, afirma Enrique Montes**

L'Institut Valencià de Finances (IVF) ha aprovat deu noves operacions de finançament que tenen com a beneficiàries *start-ups* de la Comunitat Valenciana, a les quals ha concedit en conjunt recursos per més d'1,4 milions d'euros.

Estes operacions s'acullen a la línia de préstecs participatius en coinversió amb inversors privats que oferix l'IVF per a empreses de nova creació, producte financer que es caracteritza per conjuminar finançament públic i finançament addicional privat, amb la qual cosa els recursos aportats per l'IVF generen un efecte tractor cap a projectes innovadors valencians.

En concret, als més d'1,4 milions aportats per l'IVF s'han sumat prop de 3,4 milions de finançament addicional, per la qual cosa l'import total del finançament que han rebut estos projectes ascendix a 4,8 milions d'euros. Això significa que, per cada euro aportat per l'IVF a estes operacions, les empreses han rebut altres dos euros de finançament privat addicional.

El director general de l'IVF, Enrique Montes, ha destacat l'“excel·lent” acolliment d'este producte financer, “que té com a finalitat atendre les necessitats de finançament de les empreses, especialment les de base innovadora, en les fases més inicials, quan més dificultats tenen per a accedir al crèdit a través de les entitats tradicionals, precisament per no tindre trajectòria suficient que avale el seu projecte”.

“A més, hem aconseguit comptar amb un producte financer que conjumina recursos públics amb finançament privat aportat per altres inversors, de manera que l'entrada de l'IVF en estes operacions es convertix en tractor que facilita que estes empreses accedisquen a més recursos. Esta línia de finançament és un excel·lent exemple de les positives sinergies derivades de la col·laboració publicoprivada”, hi ha afegit Montes.

L'IVF posa en el mercat esta línia de finançament a través d'intermediaris financers seleccionats que actuen com a col·laboradors. En este cas, les noves operacions aprovades han sigut presentades per Lánzame, Demium, CEEI Castelló i BigBan.

Cal destacar el paper de l'Institut Valencià de Finances com a instrument que acompanya les empreses en les diferents fases per les quals travessen. De fet, de les deu noves operacions ara aprovades, sis tenen com a beneficiàries empreses que desenvolupen projectes que ja han comptat amb finançament IVF en fases anteriors a través d'esta mateixa línia de préstecs participatius.

Fecha: 26/12/2023